जनवरी का समताप-दर्शक मानचित्र देखने से स्पष्ट होता है कि इस समय उच्चतम तापमान दक्षिणी गोलार्द्ध में होता है। आस्ट्रेलिया और दक्षिणी अफ्रीका में 30° सेण्टीग्रेड से भी अधिक तापमान पाया जाता है। न्यूनतम तापमान उत्तरी गोलार्द्ध में साइबेरिया, ग्रीनलैण्ड और उत्तरी कनाडा में पाए जाते हैं। साइबेरिया में स्थित वखॉयांस्क नामक स्थान पर इस ऋतु में तापमान -50° सेण्टीग्रेड तक नीचे उतर जाता है। विश्व का सबसे ठंडा स्थान यही है। इसे विश्व का ठंडा ध्रुव (cold pole of the earth) कहा जाता है।